THANA ราคาพุ่งพรวดกว่า 20% แนวโน้มกำไรทั้งปีโตกระฉูด!
THANA พุ่งพรวดกว่า 20% แนวโน้มกำไรทั้งปีโตกระฉูด! ล่าสุด ณ เวลา 11.56 น. ราคาอยู่ที่ 3.90 บาท บวก 0.66 บาท หรือ 20.37% สูงสุดที่ 4.00 บาท ต่ำสุดที่ 3.26 บาท มูลค่าซื้อขายที่ 419.60 ล้านบาท
31 พ.ค. 2560

ผู้สื่อข่าวรายงานว่า ราคาหุ้นบริษัท ธนาสิริ กรุ๊ป จำกัด (มหาชน) หรือ THANA ณ เวลา 11.56 น. ราคาอยู่ที่ 3.90 บาท บวก 0.66 บาท หรือ 20.37% สูงสุดที่ 4.00 บาท ต่ำสุดที่ 3.26 บาท มูลค่าซื้อขายที่ 419.60 ล้านบาท

โดยสาเหตุที่ทำให้ราคาหุ้นปรับตัวขึ้นแรงนั้น คาดว่านักลงทุนรายใหญ่เข้ามาเก็งกำไร เนื่องจาก ผลประกอบการของบริษัทงวดไตรมาส 1/2560 มีกำไรสุทธิ 16.60 ล้านบาท หรือ 0.07 บาทต่อหุ้น เพิ่มขึ้น 159.35% จากปีก่อนมีกำไรสุทธิ 6.40 ล้านบาท หรือ 0.03 บาทต่อหุ้น
ขณะที่เมื่อนำผลประกอบการงวดไตรมาส 1/2560 เทียบกับปีที่ 2559 ที่ผ่านมา จะเห็นได้ว่าบริษัทกำไรต่อหุ้นของไตรมาส 1 เพียงไตรมาสเดียว เท่ากับกำไรต่อหุ้นทั้งปีของปี 2559 ที่ 0.07 บาทต่อหุ้น ดังนั้นจึงมีความเป็นไปได้ว่า ผลประกอบการทั้งในปีนี้ของบริษัทจะเติบโตขึ้นอย่างโดดเด่น ขณะที่บริษัทยังมีแผนเปิดตัวโครงการใหม่อีกจำนวน 2 โครงการ มูลค่ารวม 995 ล้านบาท ซึ่งจะเปิดตัวในไตรมาส 2/60 และ ไตรมาส 4/60 นอกจากนี้ยังมีโครงการเหลือขายจากปี 59 อีกประมาณ 7 โครงการ ในกรุงเทพฯ-ปริมณฑล มูลค่ารวม 2,300 ล้านบาท จึงมองว่าในปีนี้กำลังซื้อน่าจะเริ่มฟื้นตัวมากขึ้น และจะส่งผลให้กำไรต่อหุ้นในปีนี้เพิ่มขึ้นอย่างมีนัยสำคัญ
ตารางเปรียบเทียบผลการดำเนินงานงวดปี 2559 และงวดไตรมาส 1/2560

ด้าน นายสุทธิรักษ์ เสถียรภาพอยุทธ์ กรรมการผู้จัดการ THANA เปิดเผยว่า บริษัทตั้งเป้าหมายรายได้ปีนี้ไว้ราว 900-1,000 ล้านบาท หรือเติบโต 20% จากปีก่อน ขณะที่ยอดขายในปีนี้คาดว่าจะทำได้ราว 1,000-1,100 ล้านบาท โดยมีแผนเปิดโครงการใหม่ 2 โครงการ มูลค่ารวม 995 ล้านบาท คือ โครงการบ้านเดี่ยว 2 ชั้น ธนาฮาบิเทต ปิ่นเกล้า-สิรินธร มูลค่าโครงการ 875 ล้านบาท จำนวน 95 ยูนิต พื้นที่ 26.2 ไร่ ราคาเฉลี่ย 9.2 ล้านบาท จะเปิดตัวในไตรมาส 2/60 และโครงการทาวน์โฮม 3 ชั้น ธนาซิโอ มูลค่าโครงการ 120 ล้านบาท จำนวน 40 ยูนิต ราคาขายเฉลี่ย 3 ล้านบาท จะเปิดตัวในไตรมาส 4/60
“ภาพรวมของตลาดที่อยู่อาศัยในปี 60 เป็นไปตามทิศทางที่ดีขึ้น เมื่อเทียบกับปีที่ผ่านมา โดยบริษัทยังคงเน้นพัฒนาโครงการที่อยู่อาศัยในจ.นนทบุรี ซึ่งถือว่าเป็นสุดยอดทำเลที่ระบบสาธารณูปโภคมีความสมบูรณ์ รวมถึง IKEA ที่จะเปิดในช่วงปลายปีนี้ก็จะช่วยสร้างความคึกคักมากขึ้น โดยปีนี้เรามีแผนเปิดโครงการใหม่อีก 2 โครงการมูลค่า 995 ล้านบาท เพื่อรองรับเป้าหมายการเติบโต 20%”นายสุทธิรักษ์ กล่าว
นอกจากนี้ บริษัทยังมีโครงการเหลือขายอยู่อีกประมาณ 7 โครงการทำเลในกรุงเทพฯ-ปริมณฑล มูลค่ารวม 2,300 ล้านบาท ซึ่งเป็นโครงการที่เปิดตัวในปี 59 โดยมองว่ากำลังซื้อน่าจะเริ่มกลับมามากขึ้นจากที่ชะลอตัวไปในปีก่อนเนื่องจากสถานการณ์ภายในประเทศ อีกทั้งมีโครงการ Siri Village Udonthani-Airport มูลค่า 800 ล้านบาท ที่เปิดตัวไปเมื่อไตรมาส 3/59 เชื่อว่าปีนี้ก็น่าจะมีผู้ที่ให้ความสนใจเข้าชมโครงการมากขึ้น
 